Na osnovu člana 2. stava 3. tačke h., člana 7. tačke e., člana 39. i člana 42. Zakona o Centralnoj banci Bosne i Hercegovine (“Službeni glasnik BiH”, broj 1/97) i Odluke visokog predstavnika za Bosnu i Hercegovinu od 28. septembra 1998. godine o dizajnu kovanog novca, Upravno vijeće Centralne banke Bosne i Hercegovine na 15. sjednici od 18. i 19. novembra 1998. godine, donosi

**O D L U K U**

**o izdavanju, osnovnim obilježjima i puštanju u opticaj kovanog novca od 10, 20 i 50 Feninga**

1. Centralna banka Bosne i Hercegovine (u daljem tekstu: Centralna banka) izdaće

kovani novac u apoenima od 10, 20 i 50 Feninga, kao zakonito sredstvo gotovinskog plaćanja u Bosni i Hercegovini.

2. Kovani novac od 10, 20 i 50 Feninga izrađivaće se od legure čelika presvučene bakrom.

3. Apoeni kovanog novca iz tačke 1. ove odluke biće okruglog oblika i imaće sljedeće tehničke karakteristike:

1) apoen od 10 Feninga – masu 3,90 grama, prečnik 20 milimetara i glatku ivicu debljine 1,40 milimetara;

2) apoen od 20 Feninga – masu 4,50 grama, prečnik 22 milimetra i nazubljenu ivicu debljine 1,60 milimetara;

3) apoen od 50 Feninga – masu 5,20 grama, prečnik 24,50 milimetara i nazubljenu ivicu debljine 1,60 milimetara.

Dozvoljeno je potpuno prevlačenje bakra za 30 mikrona uključujući ivicu kovanog novca.

4. Izgled s lica svih apoena kovanog novca iz tačke 1. ove odluke je sljedeći:

U sredini je brojčana oznaka vrijednosti u pozadini koje se nalazi mapa Bosne i Hercegovine.

Oko brojčane oznake vrijednosti ispisane su riječi "Feninga" tako da su kod apoena od 10 i 50 Feninga iznad brojčane oznake vrijednosti riječi "Feninga" ispisane latiničnim, a ispod ćiriličnim pismom, a kod apoena od 20 Feninga iznad brojčane oznake vrijednosti riječi “ Feninga “ ispisane su ćiriličnim, a ispod latiničnim pismom.

Oko riječi “Feninga“ ispisan je naziv “Bosna i Hercegovina“ tako da je kod apoena od 10 i 50 Feninga iznad brojčane oznake vrijednosti naziv “Bosna i Hercegovina“ ispisan ćiriličnim, a ispod latiničnim pismom, a kod apoena od 20 Feninga iznad brojčane oznake vrijednosti naziv “Bosna i Hercegovina“ ispisan je latiničnim, a ispod ćiriličnim pismom, između kojih se nalaze znakovi trokuta.

Između riječi “Feninga“ i naziva “Bosna i Hercegovina“ nalaze se tri koncentrična kruga, a između naziva “Bosna i Hecegovina“ i okvirne linije nalaze se tačkice u nizu.

5. Izgled s naličja svih apoena kovanog novca iz tačke 1. ove odluke je sljedeći:

U sredini je trokut, a paralelno njegovoj lijevoj strani proteže se red zvijezda petokraka i lijevo od trokuta nalazi se oznaka “1998“.

Oko trokuta ispisan je naziv “Bosna i Hercegovina“, tako da je kod apoena od 10 i 50 Feninga iznad trokuta naziv “Bosna i Hercegovina“ ispisan latiničnim, a ispod ćiriličnim pismom, a kod apoena od 20 Feninga iznad trokuta naziv “Bosna i Hercegovina” ispisan je ćiriličnim, a ispod latiničnim pismom, između kojih se nalaze znakovi trokuta.

Između trokuta i naziva “Bosna i Hercegovina“ nalaze se tri koncentrična kruga, a između naziva “Bosna i Hercegovina“ i okvirne linije nalaze se tačkice u nizu.

6. Kovani novac iz tačke 1. ove odluke staviće se u opticaj u decembru 1998. godine, a precizan datum će odrediti i objaviti guverner Centralne banke.

7. Ova odluka stupa na snagu danom objavljivanja u "Službenom glasniku BiH", "Službenim novinama Federacije BiH" i "Službenom glasniku Republike Srpske".

UV broj 23 /98 Predsjedavajući

18. i 19. novembra 1998. godine Upravnog vijeća Centralne banke

S a r a j e v o Bosne i Hercegovine

G U V E R N E R

Peter Nicholl